મેં મારી પત્નીને કહ્યું હું દીકરી સાથે વાત કરીશ, પણ તેમાં ચિંતા અથવા ડરનું કોઈ કારણ નથી. કારણ નોર્મલ માણસો જ પ્રેમ કરી શકતા હોય છે. જેમને જીવનમાં ક્યારેય પ્રેમ થયો નથી તેમની અંદર કઈક ખુટતું હોય છે. સામાન્ય રીતે દીકરી પ્રેમમાં છે તેવી પરિવારને ખબર પડે ત્યારે આસમાન ફાટી પડતુ હોય છે, અને મોટા ભાગે તો પિતા દીકરીએ જાણે વિશ્વનો સૌથી મોટો અપરાધ કર્યો હોય તેવી મુદ્રામાં આવી જતા હોય છે, પણ મેં મારી જાતને સમજાવી અને કહ્યું દીકરી મોટી થઈ ગઈ છે. તેનું પોતાનું પણ વ્યકિતગત જીવન છે, તેનું જીવન યોગ્ય રસ્તે આગળ વધે તે જોવાનું અને તેને મદદ કરવાનું કામ પણ આપણું છે. મેં મારી દીકરીને બોલાવી અને તેને થયેલા પ્રેમ અંગે મને અને તેની મમ્મીને ખબર છે તેવી જાણ કરી.